



PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

            DE DISCIPLINĂ ŞI IMUNITĂŢI
	
	               Bucureşti, 3 iunie 2015
                  Nr. PLx.  416/2015


A V I Z 

asupra 
proiectului de Lege pentru modificarea şi completarea 
Legii educaţiei fizice şi sportului nr.69/2000

În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre avizare, cu proiectul de Lege pentru modificarea şi completarea Legii educaţiei fizice şi sportului nr.69/2000, trimis cu adresa nr. PLx. 416 din 18 mai 2015, înregistrat în cadrul Comisiei juridice sub nr.4c-11/705/2015 din 19 mai 2015.

Camera Deputaţilor este Cameră decizională, conform dispoziţiilor art. 75 alin. (1) şi (3) din Constituţia României, republicată, şi ale art. 92 alin. (9) din Regulamentul Camerei Deputaţilor, republicat.
Senatul a adoptat proiectul de lege în şedinţa din data de 12 mai 2015, în calitate de primă Cameră sesizată. 

Iniţiativa are ca obiect de reglementare modificarea art.5 din Legea educaţiei fizice şi sportului nr.69/2000 în sensul gratificării nediscriminatorii a performanţelor sportive, prin acordarea aceloraşi recompense materiale tuturor performerilor sportivi, inclusiv sportivilor laureaţi ai marilor competiţii paralimpice.
În şedinţa din data de 3 iunie 2015, potrivit art. 61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat actul normativ supus avizării şi au avut în vedere avizul favorabil cu observaţii şi propuneri al Consiliului Legislativ, transmis prin adresa cu nr. 214 din data de 9.03.2015.

În urma dezbaterilor, Comisia juridică, de disciplină şi imunităţi a hotărât să acorde aviz negativ proiectului de lege, pentru nerespectarea dispoziţiilor prevăzute de art. 138 alin. (5) din Constituţia României, republicată, nefiind prevăzute sursele de acoperire a cheltuielilor bugetare.
Potrivit art. 73 din Constituţia României, republicată, prin obiectul şi conţinutul său normativ, proiectul de lege face parte din categoria legilor ordinare. 

